
Modum Sauavlslag v/leder Bjørn Næss

Svarterudveien

3370 Vikersund


05/4345  ART-VI-MOK
26.05.2005

445.22

Fellingstillatelse på Gaupe i Modum kommune - Buskerud fylke

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om fellingstillatelse på en gaupe innenfor Modum kommune i Buskerud fylke. 
Bakgrunn

Modum sauavlslag søkte i brev av 23. mai 2005 om fellingstillatelse på gaupe i Modum kommune. I søknaden vises til at 18 lam er tatt av gaupe hos en bruker i løpet av noen få dager, og at en annen bruker i området har funnet 2 lam som også er tatt av gaupe. Skadene har skjedd på innmark, og det søkes om fellingstillatelse med bakgrunn i skadene som er påvist

Direktoratets vurdering

Lovgrunnlaget:

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) 

§ 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, hvor det fremgår: 

Viltloven § 12 (Fellingstillatelse for å forhindre at rovvilt gjør skade):

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Rovviltforskriften § 1 (Formål):

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter.

Forskriften skal sikre en forvaltning som vektlegger forutsigbarhet og lokal medvirkning. 

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for gaupe er etter behandlingen av St.meld. nr. 15 (2003-2004) fastsatt til 65 årlige ynglinger, jf. Innst. S. nr. 174 (2003-2004) og rovviltforskriften § 3. 

Det nasjonale bestandsmålet er videre fordelt på åtte forvaltningsregioner for rovvilt, jf. rovviltforskriften § 4. I region 2 er det fastsatt et bestandsmål på 12 årlige ynglinger av gaupe.

Gaupe er en jaktbar art, men også denne er fåtallig, og krever forvaltningsmessige tiltak for å sikre overlevelsen. Dette innebærer at målsettingen om en bærekraftig forvaltning er et overordnet hensyn ved forvaltningen av gaupa. Samtidig er det slik at rovvilt volder skade på næringsutøvelse, primært bufe- og tamreinnæring, samt på andre samfunnsinteresser. For blant annet å forhindre skade på bufe eller tamrein eller skade på person eller vesentlig skade på eiendom kan rovvilt felles med hjemmel i unntaksbestemmelsene i viltloven, herunder § 12 og § 14a. Stortinget har dessuten ved behandlingen av rovviltmeldingen lagt vekt på at det skal være mulig med levedyktige næringsvirksomheter i landbruket, herunder næringsdrift basert på utmarksbeiting både for bufe og tamrein. Dessuten skal det tas hensyn til bosetting og livskvalitet i områder med rovvilt. Hensynet til disse interessene medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. En bærekraftig forvaltning må derfor avveie og ivareta de ulike hensyn på en best mulig måte innenfor de rammer som følger av viltloven. Ofte vil det være slik at ikke alle interesser kan ivaretas i samme område eller til samme tid. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. 

Det er imidlertid et ufravikelig vilkår at forvaltningen av rovvilt ikke må true bestandens overlevelse. Dette er også vektlagt av Stortinget, jf. Innst.S.nr.174 (2003-2004). 
Om bestandssituasjonen for gaupe:

Gaupe finnes i dag i faste bestander over hele fastlands-Norge, med unntak av vestlandsfylkene hvor forekomsten er mer sporadisk. Fra 1996 til 2004 er gaupebestanden på landsbasis redusert med rundt 35 %, fra en minimum totalbestand på 370-410 gauper i 1996 til ca 250 gauper (42-44 familiegrupper) før jakt i 2004. Årsaken til bestandsreduksjonen er hovedsakelig høy beskatning gjennom kvotejakt og kvotefri jakt. Bestandsreduksjonen har hovedsakelig skjedd i Midt-Norge og Sør-Vest-Norge, mens bestanden har vært mer stabil i Nord-Norge og i Sør-Øst-Norge i perioden. 

Det foreligger på dette tidspunkt ikke bestandsestimeringer for bestanden før jakt i 2005. Det nasjonale overvåkingsprogrammet estimerte bestandsstørrelsen av gaupe før jakt i 2004 til å være 42-44 familiegrupper. Direktoratet konstaterer at ytterligere reduksjon i gaupebestanden på landsbasis ikke er ønskelig, sett i forhold til de nasjonale målene på 65 årlige ynglinger som er nedfelt i St.meld. nr. 15 (2003-04) og Innst. S. nr. 174 (2003-2004). 
Om skadefelling av gaupe: 

Ifølge rovviltforskriften § 13 kan direktoratet fatte vedtak om skadefelling av gaupe. Det er et vilkår at slik felling ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning. Direktoratet anser at felling av ei gaupe ikke vil sette bestandens overlevelse i fare. Imidlertid skal det også gjøres en vurdering av blant annet skadenes omfang og utvikling, og potensialet for framtidige skader. I denne saken har gaupe gjort betydelige skader på lam på innmarksbeite over en kort tidsperiode, og direktoratet vurderer potensialet for fremtidige skader for å være betydelig. Skadefellingstillatelse er et virkemiddel for å avhjelpe akutte skadesituasjoner som kan oppstå. Direktoratet anser det dokumenterte skadeomfanget for betydelig, og at situasjonen tilsier at det bør innvilges en skadefellingstillatelse på gaupe nå. 

Konklusjon

På bakgrunn av en helhetsvurdering av situasjonen pr. dato vurderer direktoratet at det foreligger grunnlag for å iverksette fellingstillatelse på en gaupe i det aktuelle området, jf. rovviltforskriften § 13. Direktoratet fatter med bakgrunn i dette vedtak om iverksetting av fellingstillatelse på en gaupe innenfor det aktuelle skadeområdet.

Denne tillatelsen ble gitt muntlig pr tlf med Kaare Vaa kl 2315 den 24. mai 2005.

Følgende vilkår er knyttet til iverksettelse av fellingstillatelsen:

1. Fellingstillatelsen gjelder på innmark med avgrensning vest for Drammenselva og vest for Snarumselva i Modum kommune.

2. Tillatelsen gis til Modum sauavlslag v/Bjørn Næss

3. Tillatelsen gjelder i tidsrommet 24. mai 2005 – 31. mai 2005. 

4. Gaupe felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

5. Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av direktoratet den 22. mars 2002, jf. § 15 og 16.

6. Felling eller forsøk på felling av gaupe skal umiddelbart meldes til fylkesmannen og Statens naturoppsyn. Den som feller dyr skal fremvise felt dyr for Statens naturoppsyn for umiddelbar kontroll, merking og prøvetaking av biologisk materiale, og skytter skal kunne påvise fellingssted etter anmodning fra Statens naturoppsyn, politiet eller fylkesmannen. 

7. Dersom gaupe skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Yngve Svarte
Morten Kjørstad

Avdelingsdirektør

